Hellisheiði er enn ófær. Mokstur hefur staðið yfir á heiðinni og víðar, frá því í nótt. Ökumenn hafa verið í vandræðum í Skógarhlíðabrekku við Þrengslin vegna hálku.
Vegurinn um Kjalarnes er opinn sem og vegur um Þrengsli. Ófært er til Þingvalla. Annasamt er hjá snjóruðningsmönnum. Ingólfur Vigfússon og félagar voru að ryðja undir hádegi á Sandskeiði. Enn var unnið að því að ryðja Hellisheiðina.
Já, já, já, blásarar og jarðýtur og vegheflar. Það þarf stórvirkar vinnuvélar til að komast í gegnum heiðina áður en við förum að skrapa veginn. Og það hefur bætt það mikið í bara síðan á sunnudag? Já, já, bara þegar við komum hér upp í morgun þá var bara Sandskeiði á kafi og brekkan fyrir ofan Litla kaffi var bara full. Það var búið að taka aðra akreinina, eina bílbreidd.
Ingólfur segir fylla í um leið og byrji að skafa. Unnið sé hörðum höndum við að ná köntum niður.
Það eru svo háir ruðningarnir að um leið og byrjar að skafa þá lokar. Það er bara svoleiðis. Þess vegna er verið á fullu, í kappi við tímann, þangað til að næsta lægð er komin.
Svo skiptir náttúrulega máli að fólk sé þokkalega dekkjað. Sumir eru bara engan veginn nógu vel dekkjaðir. Þeir eru að fara út af og í vegriðin og svo kvarta þeir yfir að það sé ekki nógu vel rutt.
Á Vesturlandi er víða éljagangur eða skafrenningur og flughált á Uxahryggjarvegi. Fróðárheiði er lokuð vegna veðurs. Snjóflóð féll á veginn við Skarðsströnd sem er nú lokaður. Á Vestfjörðum er Raknadalshlíð við Patreksfjörð lokuð vegna snjóflóðahættu. Ófært er á Kleifaheiði og Klettshálsi. Vegurinn um Dynjandisheiði er lokaður. Einnig vegir um Hálfdán og Mikladal.
Vetrarfærð er einnig í öðrum landshlutum.
Á Norður-og Norðausturlandi er hálka og hálkublettir. Snjóþekja er á Öxnadalsheiði og þæfingur á Hófaskarði. Á Austurlandi er þungfært, skafrenningur á Fjarðarheiði og snjóþekja á Fagradal. Á Suðausturlandi er þæfingsfærð milli Kirkjubæjarklausturs og Lómagnúps. Á Suðurlandi er sömu sögu að segja - þæfingsfærð í uppsveitum og þungfært á köflum, til að mynda við Gullfoss.

Hellisheiði er enn ófær. Vetrarfærð er á landinu. Snjómokstursmaður segir mikið fannfergi hafa verið á þjóðvegi eitt. Stórvirkar vinnuvélar hafi sig allar við.